ועדת הכלכלה, כנסת 18, פרוטוקול מספר 968, 2012-12-20 16:30

כרמל שאמה-הכהן: ערב טוב.

כרמל שאמה-הכהן: אנחנו פותחים את ישיבת ועדת הכלכלה.

כרמל שאמה-הכהן: על סדר היום בישיבה זו הצעת חוק התקשורת (המשך שידורי חדשות מקומיות בטלוויזיה) (תיקוני חקיקה) (הוראת שעה) (תיקון מס' 5) (הארכת תוקף הוראות שעה), התשע"ג-2012.

כרמל שאמה-הכהן: הדיון נקבע בכפוף לקבלת הצעת החוק בקריאה ראשונה במליאה בכנסת ולאישורי המתחייבים לקיום ישיבת ועדה בפגרת הבחירות.

כרמל שאמה-הכהן: הצעת החוק עברה לפני דקות ספורות במליאת הכנסת בקריאה ראשונה ונתקבל אישור גם של יושב-ראש הכנסת וגם של ועדת הכנסת לקיום הישיבה בזמנים ובנהלים שהיא זומנה.

כרמל שאמה-הכהן: הצעת החוק הזו היא פרק נוסף בסיוע וביד שמושיטה ועדת הכלכלה והכנסת, יחד עם הממשלה, להמשיך ולהבטיח את קיומן של החדשות המקומיות, שמבטיחות גם אייטמים ברמה המקומית, סיקור קהילתי-מקומי וגם מהוות קן גידול לעיתונאים בתחילת דרכם.

כרמל שאמה-הכהן: הכנסת רואה בכך, פעם אחר פעם, אינטרס ציבורי מובהק שהפרויקט הזה ימשיך ויתקיים, ולכן מדי שנה מנסים למצוא איזושהי פונקציה שתממן את קיום החדשות המקומיות.

כרמל שאמה-הכהן: הצעת החוק הזו באה בהמשך להצעת חוק פרטית שהוגשה על ידי חברת הכנסת שלי יחימוביץ ושלי ושעברה ועדת שרים לחקיקה - - -

נחמן שי: ההצעה גם שלי.

כרמל שאמה-הכהן: ושל נחמן שי, סליחה.

כרמל שאמה-הכהן: של נחמן שי, חבר במפלגת העבודה.

כרמל שאמה-הכהן: ההצעה עברה טרומית?

נחמן שי: ההצעה עברה בוועדת שרים ולמחרת האוצר מיד התעורר ובלם את זה.

כרמל שאמה-הכהן: האוצר הגיש ערר.

כרמל שאמה-הכהן: האוצר מגיש את הצעת החוק יחד עם משרד התקשורת ולא משנה בסוף מי היוזם - -

נחמן שי: האנשים הרעים.

כרמל שאמה-הכהן: - - העיקר שיהיה פתרון.

כרמל שאמה-הכהן: מי מציג את הצעת החוק?

כרמל שאמה-הכהן: בבקשה, גב' נויפלד.

דנה נויפלד: שלום, תודה רבה.

דנה נויפלד: הצעת החוק שמונחת לפניכם היום באה להאריך הסדר קיים שמתחדש מדי שנה בשנה ועוד היה קיים עשור לפני כן, שעניינו החובה על חברת "הוט" לשדר שידורי – בעל רישיון לשידורי כבלים, בעניינינו זאת חברת "הוט" – לשדר שידורים של חדשות מקומיות.

דנה נויפלד: להסדר הזה יש גם את הטלת החובה על חברת "הוט" לעשות כן וגם את אופן המימון של אותם שידורים.

דנה נויפלד: על פי ההסדר שמונח לפניכם יוארך ההסדר בהארכה נוספת של שישה חודשים, עד ל-30 ביוני 2013.

דנה נויפלד: כן הוסדר אופן המימון – אם עד היום השידורים היו ממומנים מדמי התמלוגים, כיוון שנכון ל-2013 יבוטל תשלום התמלוגים, המימון של החצי שנה הנוספת הזאת, שהוא עד לסך של 9.25 מיליון שקלים חדשים, ימומנו מייתרת דמי התמלוגים ששולמו על-ידי חברת "הוט" וחברת "יס" בשנת 2012.

כרמל שאמה-הכהן: בסדר.

כרמל שאמה-הכהן: חיים הכט, רדיו "קול רגע", בבקשה.

חיים כץ: אני מבקש לומר באוזניכם את המובן מאליו ואני נתלה באילנות גבוהים – מנחם בגין אמר בבית הזה פעם: יש עיתים שבהם חשוב לומר את המובן מאליו וחשוב שהוא יירשם בפרוטוקול – התקציב שמונח כאן לפניכם מובן מאליו שהוא חייב להינתן בתנאים של מכרז.

חיים כץ: ברור לכולי עלמא שמדובר בכסף ציבורי ויש אמירה מפורשת של היועץ המשפטי לממשלה שקובעת שכך זה צריך להיות.

חיים כץ: זו לא תובנה שניחתת פתאום על המבצעים – משרד התקשורת, מועצת הכבלים – מסמכים שהגשתי אתמול לוועדה מלמדים שלפני שנה וחצי פניתי לשר המשפטים וזה מתגלגל.

חיים כץ: בכל זאת חשוב שחברי הכנסת יידעו שזו לא פעם ראשונה שהצעה שמונחת כאן מציעה להעביר את הכסף בלי מכרז, לא פעם שנייה אלא פעם שלישית, והסכומים הם 25.5 מיליון, עוד 25.5 מיליון.

חיים כץ: ועכשיו, אם זה יינתן לשנה, זה 18 מיליון – מדובר ב-69 מיליון שקלים שניתנים בלי מכרז.

חיים כץ: עוד לדעת, מחוקקים, הכסף לא עובר לפריפריה שנישאת כאן בפי כל.

חיים כץ: הוא עובר לחברה פרטית חשובה, טובה, מכובדת, ראויה, אבל הוא לא מגיע ישירות לפריפריה.

חיים כץ: אני אומר כאן מפורש: אם הכסף הזה היה מגיע ישירות לפריפריה בלי איזו אומנת באמצע, היו מועסקים בפריפריה מספר כפול של עיתונאים.

חיים כץ: ברשותכם, הערה אחרונה.

חיים כץ: יש חשיבות מכרעת לשאלה אם הוועדה המכובדת תיתן את האישור להפעיל את החדשות האלה שנה או חצי שנה.

חיים כץ: אם האישור יינתן לשנה בדרך כלשהי, הרי שוב לא השתנה כלום – שוב כסף ציבורי מופעל לא על פי מכרז והחוק יוותר נכלם.

חיים כץ: אם זה יינתן לחצי שנה – יש כאן אמירה של הוועדה הנכבדה: לא נחה דעתנו מהדרך שבה הוא מחולק, איננו רוצים לזרוק עובדים הביתה, יתכבדו הרשויות המבצעות ובמהלך החודשים הקרובים יכינו מכרז.

חיים כץ: רק עוד הערה אחת, ברשותך אדוני היושב-ראש, הטיעונים ששמעתי שהנה הכנסת מתפזרת, הממשלה מתחלפת, הם לא רלוונטיים.

חיים כץ: המחוקקים מתפזרים אבל הפקידים והיועצים המשפטיים ממשיכים לקבל משכורת, יושבים על כסאותיהם.

חיים כץ: אם אתם יכולים להעביר חוק ביום אחד – יתכבדו ויכינו מכרז כראוי במהלך שישה חודשים וכך זה צריך להיות.

חיים כץ: תודה רבה.

כרמל שאמה-הכהן: תודה רבה.

כרמל שאמה-הכהן: מר יאיר טרצ'יצקי מארגון העיתונאים, בבקשה.

יאיר טרצ'יצקי: באתי לדבר בשם ארגון העיתונאים כשלנגד עינינו אנחנו רואים מצד אחד את העיתונאים של החדשות המקומיות שאותם אנחנו מייצגים, 180 עובדים, שרובם עובדים בפריפריה.

יאיר טרצ'יצקי: מצד שני את האינטרס בכלל של העיתונות בישראל וזה שהמענה שהחדשות המקומיות נותנות הוא למעשה סיקור של הפריפריה, שלא תמיד בא לידי ביטוי בצורה מוצלחת בערוצים המרכזיים.

יאיר טרצ'יצקי: משני המניעים האלה אנחנו חושבים שזה נכון להאריך את האפשרות של החדשות המקומיות לשדר.

יאיר טרצ'יצקי: כל הזמן אומרים שזו תקופת בחירות ושלא רוצים לעשות צעדים דראסטיים בתקופת בחירות, לנוכח זה די תמוה שדווקא בתקופת בחירות באים ומקצצים למעשה את התקציב של החדשות המקומיות שאם עד עכשיו הם שדרו לפי 25.5 מיליון לשנה, אז כשיורדים לחצי שנה עושים את זה על בסיס של 18 מיליון וזה נראה בעינינו מאוד תמוה.

יאיר טרצ'יצקי: זה מוביל לנקודה השלישית שהיא אחד הדברים שהכי מדאיגים אותנו – למעשה, בכל פתרון שיהיה פה בסופו של דבר מה יהיה עתיד העובדים?

יאיר טרצ'יצקי: כשאנחנו רואים את הקיצוץ הגדול של כמעט 30% בתקציב החדשות המקומיות, עולה אצלנו חשש מאוד-מאוד גדול שהעובדים האלה יפוטרו.

יאיר טרצ'יצקי: 30%, 20% אני לא יודע כמה אבל יש חשש שיפוטרו עובדים.

יאיר טרצ'יצקי: לא צריך יותר מדי להכביד על המצב הקשה היום בשוק התקשורת כשהרבה עובדים הולכים הביתה ולא צריך להוסיף עליהם עוד אחרים שלא ימצאו עבודה בענף התקשורת.

יאיר טרצ'יצקי: כמובן שגם לא צריך לספר יותר מדי על המצב התעסוקתי בפריפריה, שם חיים רוב העובדים האלה, ויהיה להם קשה למצוא עבודה גם שם.

יאיר טרצ'יצקי: אנו רוצים שבכל פתרון יוודאו שלא יפוטרו עובדים בתוך הסיטואציה הזו וייזרקו למעשה לשוק האבטלה.

יאיר טרצ'יצקי: מדובר בעובדים טובים, בעיתונאים טובים, שמבצעים תפקיד חשוב.

כרמל שאמה-הכהן: תודה רבה.

כרמל שאמה-הכהן: חיים הר-זהב, יושב ראש ועד עובדי החדשות המקומיות.

חיים הר-זהב: שלום אדוני ותודה שנתת לי לדבר.

חיים הר-זהב: קודם כל, אני מסתכל על שולחן חברי הכנסת כאן ואני יודע שרובם ככולם הם באמת ידידים של החדשות המקומיות כבר שנים.

חיים הר-זהב: הזכרת את זה בפתח דבריך, אדוני היושב-ראש.

חיים הר-זהב: אני רק עורך משנה – אני לא מבין במכרזים, אני לא מבין בכספים.

חיים הר-זהב: אם הייתי מבין בזה כנראה שהייתי הרבה יותר עשיר – יכול להיות שלא הייתי עיתונאי אלא יזם ואז הייתי מקבל משכורות קצת יותר גבוהות, אבל אני לא.

חיים הר-זהב: יש אצלנו 180 עובדים, אדוני היושב-ראש, מתוכם בסך הכול 30 עובדים במרכז וגם הם מסקרים את ראש העין הרבה יותר מאשר את תל אביב.

נחמן שי: בצדק, בגלל שאיתן מראש העין.

חיים הר-זהב: בהחלט, בזכות איתן בעיקר.

חיים הר-זהב: 180 עובדים, אדוני, שכרגע ניצבים בפני שני סדים – אומרים לנו: כתוצאה מהקיצוץ הזה, גם של תקופת המכרז וגם של הסכום, תפטרו חלק גדול מהעובדים כבר עשיו בינואר וכל השאר יעלו על קרחון ביוני וינדדו להם לאוקיאנוס אל מותם התעסוקתי.

חיים הר-זהב: כל שאנחנו מבקשים מהוועדה: תנו לנו להתפרנס, תנו לנו להביא את הקול של הפריפריה.

חיים הר-זהב: אנחנו היחידים שמביאים אותו למסך ואני חושב שכל מי שנמצא פה יודע את זה.

חיים הר-זהב: תסתכל על ה-Lineup של ערוץ 2, של ערוץ 10, של מבט – כדי שיהיו שם כתבות ממצפה רמון צריכה להיות, לא עלינו, חדירת מחבלים.

חיים הר-זהב: אצלי זה קורה כל יום על המסך.

חיים הר-זהב: נמצאים כאן עובדים מבאר שבע, מקרית שמונה, מחיפה, מהכפרים הדרוזיים, מירושלים – תנו לנו לעבוד.

חיים הר-זהב: הקיצוץ הזה, הן בזמן והן בסכום משמעותו פיטורים שלנו.

חיים הר-זהב: פיטורים שלנו יביאו לפחות אייטמים, פחות פריפריה על המסך וזה עוד מובטלים באותם מקומות שבהם לא רק שאין עבודה בעיתונות – אין עבודה בכלל, אדוני.

חיים הר-זהב: אנחנו מבקשים מהוועדה: הצילו אותנו.

חיים הר-זהב: זה הכול.

כרמל שאמה-הכהן: תודה רבה.

כרמל שאמה-הכהן: רמי סדן, האגודה לזכות הציבור לדעת.

רמי סדן: אנחנו חושבים, אדוני היושב-ראש, שהמושג "הוראת שעה" חי פה יותר מדי זמן – זה הופך כבר למגוחך.

רמי סדן: צריך לוודא שיש חדשות מקומיות, צריך לוודא שהפריפריה מקבלת ביטוי אבל יחד עם זה גם צריך, בהצעת החוק, לוודא שזה נעשה בצורה מתוקנת ושהצעת החוק הזו מבטיחה גם שיהיה מכרז שיבטיח את המשך הקיום של החדשות המקומיות.

רמי סדן: אם יש החלטה של חברי הכנסת שמבינים את החשיבות של זה – צריך לדאוג שאכן יהיו חדשות מקומיות, אבל החדשות האלה, כמו שכל חברי הכנסת יודעים, בתקופת בחירות לשלושה חודשים ירוצו אחר כך אוטומטית.

רמי סדן: הניסיון לתת להם כרגע עוד שישה חודשים בלי מכרז באופן שהוא לא תקין, בצורה לא שוויונית, נראה לנו לא נכון – לא ציבורית ולא כלפי החשיבות של עצם החדשות המקומיות שחשוב להבטיח גם את קיומן כרגע אבל גם להבטיח שיש מכרז שיאפשר להן לפעול באופן שוויוני והוגן הלאה.

כרמל שאמה-הכהן: תודה רבה.

כרמל שאמה-הכהן: רם לנדס מחברת "קודה תקשורת", המפיקים של החדשות המקומיות.

רם לנדס: בחדשות של ערוץ 2 הגדולות והחזקות יש כתב אחד שמכסה את כל אזור הדרום וכתב אחד שמכסה את כל אזור הצפון.

רם לנדס: אותו דבר בחדשות של ערוץ 10.

רם לנדס: בחדשות המקומיות יש 30 אנשים בדרום ו-30 אנשים בצפון.

רם לנדס: אני מבין שאפשר להסתכל על כל החיים והעל העולם דרך הפריזמה הכלכלית – היא פריזמה מדויקת, אפשר למדוד אותה.

רם לנדס: אני לא יודע איך למדוד תחושה של שייכות של קבוצות שלימות באוכלוסייה שלא מקבלות שום ביטוי בערוצי התקשורת המרכזיים ועם כל הרצון הטוב, הם לא יכולים עם כתב אחד לתת שום ביטוי לשום דבר.

רם לנדס: החדשות המקומיות מייחדות אוכלוסיות גדולות והן המקום היחידי שיש להן קול ובית.

רם לנדס: אני לא יודע מה הערך הכלכלי של זה, אבל אני בטוח שיש לזה ערך חברתי מאוד גדול.

רם לנדס: אני בטוח שגם מבחינת הפרודוקטיביות של האנשים האלה שמרגישים שהם חלק מהחברה הישראלית, אם האוצר היה עושה תחשיב יותר מורכב, היה רואה שההשקעה בחדשות המקומיות בטלה בשישים לעומת התועלת שלהן.

רם לנדס: אבל אני מבין שהדיון יותר מורכב מזה.

רם לנדס: אני גם קשוב ושומע שאנשים רוצים שהכול יתנהל בהליך תקין.

רם לנדס: אכן, במדינת ישראל יש מוסדות שהתפקיד שלהם לקבוע דברים והיועץ המשפטי לממשלה אמון על הצדדים המשפטים וקבע שמכרז לחדשות המקומיות ראוי שיהיה כאשר יש הסדר קבע בעוד שנה.

רם לנדס: קבע את זה, אז כל אחד זכאי לדעתו, אבל המשנה ליועץ המשפטי לממשלה, אבי ליכט, קבע קביעה מסוימת.

רם לנדס: אגב, אין לנו שום התנגדות למכרזים.

רם לנדס: אנחנו נשמח ללכת למכרז – השאלה על מה?

רם לנדס: כאשר מקצצים לנו במבט שנתי שבעה מיליון שקלים וכאשר מורידים את האופק שלנו לחצי שנה, כל אחד שמבין קצת מבין על מה בעצם אנחנו נלחמים.

רם לנדס: אנחנו נלחמים כרגע על הקול של הפריפריה ועל 180 עובדים, 180 משפחות, באזורים שאין להם שום אלטרנטיבה תעסוקתית.

כרמל שאמה-הכהן: תודה רבה.

כרמל שאמה-הכהן: חבר הכנסת נחמן שי, בבקשה.

נחמן שי: אדוני היושב-ראש, חברים.

נחמן שי: כצפוי, הנושא הזה מגיע ברגע האחרון כי לצערי הרב הממשלה לא יודעת לעשות משהו אחר אלא לחכות עד שהסכין מונח על צווארה.

נחמן שי: זה מה שאנחנו רואים – הפגנות ולחצים, כל הדברים האלה בסוף מגיעים במשפך אל הנקודה הזו.

נחמן שי: ואז, בשביל לעשות את הסיבוב האחרון של העינוי, מקצצים בתקציב מ-12.5 ל-9.25, ל-9.15 ומורידים את זה לחצי שנה.

נחמן שי: זה כמו בעינוי סיני: כל פעם עוד טיפה אחת, טיפה אחת, עד שאתם יודעים – או זה ימות, או שזה ימות, או שזה ימות.

נחמן שי: זה ברור שלמשרד האוצר אין שין שום אינטרס בקיום החדשות המקומיות, הוא לא מבין את זה בכלל.

נחמן שי: הוא לא מבין את החשיבות של הוויה וחיים בפריפריה כי זה לא מדבר אליהם.

נחמן שי: הם לא יודעים שיש משהו שהוא מחוץ למרכז.

נחמן שי: זה נכון גם לגבי תחומים אחרים.

נחמן שי: רק האנשים שגרים שם וכל הזמן אומרים להם: תסתכלו למרכז ותייחלו להיות במרכז ואל תקיימו חיים משלכם – לא תרבות, לא כלכלה, לא חיים מוניציפליים, לא צריך, שלא יהיה לכם.

נחמן שי: אני מבין שחלה בעיה במימון, אנחנו יודעים שקיימת בעיה במימון, שהתמלוגים הסתיימו, אני מבין את זה – זה נכון בדרכו.

נחמן שי: אגב, אני לא קורא לחידוש התמלוגים האלה.

נחמן שי: אני חושב שהאוצר צריך למצוא פתרון ארוך טווח ולא קצר טווח ואני חושש מאוד שבעוד חצי שנה לא יהיה כבר כלום כי אז גם לא יהיו בחירות ברקע, לא יהיה לחץ ציבורי – כל הכלים שאפקטיביים כרגע ייעלמו.

נחמן שי: לכן אני חושב, אדוני היושב-ראש, שהאינטרס של כולנו פה בחדר הזה, בלי יוצא מן הכלל – ולא משנה מאיזו מפלגה אנחנו ואת מי אנחנו מייצגים – זה להעמיד את זה בדיוק באותו היקף שזה היה, אותם 25 מיליון לשנה אחת וניפגש בעוד שנה.

נחמן שי: לעניין המכרז – אין לי מושג, חיים, אני לא יודע ואני לא מבין איך נעשה התהליך.

נחמן שי: אני לא חושב שזה התפקיד של הוועדה.

נחמן שי: אני חושב שכל הקצאת כספים ציבורית צריכה להיעשות באמצעות מכרז, אני אומר לך את זה בעיקרון.

חיים כץ: זה כל מה שאמרתי, לא מבקש שום דבר יותר.

חיים כץ: אני חותם על כל מילה שאמרת, אלא עם הערה: המשאב צריך להיות מחולק בתנאים של מכרז.

נחמן שי: אני מודה שאני לא יודע, כן אני לא נכנס לסוגיה.

נחמן שי: אבל אני אומר שממשיכים באותו היקף שהיה, אין שום סיבה - - -

רן אדליסט: למה אי אפשר לעשות את זה בעוד חצי שנה?

נחמן שי: בעוד חצי שנה החיים יראו אחרת.

נחמן שי: בעוד חצי שנה לעשות עוד פעם את אותה הקצאה?

רן אדליסט: מה הבעיה?

נחמן שי: מה יקרה בעוד חצי שנה שאנחנו לא יודעים היום?

רן אדליסט: הרי ההליך לא חוקי.

נחמן שי: עזוב, עזוב - - -

כרמל שאמה-הכהן: נחמן שי, נא לסיים.

כרמל שאמה-הכהן: חברים לא לדבר ללא רשות דיבור.

כרמל שאמה-הכהן: נא לסכם.

נחמן שי: הסיכום הוא כזה: צריך להמשיך באותה הקצאת כספים, באותו היקף, לאותו אורך זמן ובעוד שנה לדון בכך.

נחמן שי: אני כבר מבקש מהאוצר שישקיע מחשבה איך ממשיכים את זה מפני שהחדשות המקומיות הן לא סוכריה – הן חיוניות.

כרמל שאמה-הכהן: תודה רבה.

כרמל שאמה-הכהן: חבר הכנסת יואל חסון, בבקשה, רשות הדיבור שלך.

יואל חסון: תודה רבה, אדוני היושב-ראש.

יואל חסון: כל פעם מביאים אלינו את העניין הזה שעוד רגע סוגרים אותנו וכמעט כל תחום היום בתקשורת נראה מאוד לא יציב, מאוד רעוע.

יואל חסון: עוד מעט זורקים אנשים לרחובות.

יואל חסון: ואנחנו המחוקקים הופכים להיות מין אנשים שצריכים לקבל החלטה בדוחק, לא מתוך חשיבה עמוקה, לא מתוך התייחסות רחבה לבעיה, ואנחנו פותרים את הבעיה.

יואל חסון: אנחנו שוב עלולים, כנראה ככה זה יגמר היום, להיות סוג של חותמת גומי לבקשת הממשלה והאוצר רק כדי למנוע את הפיטורים של העובדים ולמנוע את העצירה של התחום הזה מלפעול.

יואל חסון: אני קודם כל אומר – הנה הפרוטוקול שבו הכול נרשם והכול נחתם – אם מישהו חושב שתוך חצי שנה יקרה משהו ויסדרו את המערכת ויעשו מכרז ויתקנו את כל מה שצריך ונבוא בכנסת הבאה ונקבל תמונת מצב מושלמת שבה החדשות המקומיות עובדות אז או שהוא עובד על עצמו או שבמקרה הגרוע עובד על הציבור.

יואל חסון: זה פשוט לא יקרה, בוודאי לא בחצי שנה.

יואל חסון: אין כאן שום כוונה אמתית להסדיר את הנושא של החדשות המקומיות בישראל.

יואל חסון: מה שקרה כאן באמת זה בלחץ של בחירות, תוך כדי לחצים ציבוריים שהופנו לכיוונו של ראש הממשלה, הייתה כוונה להשקיט את המערכת, לתת אורך חיים נוסף של חצי שנה לעובדים.

יואל חסון: אני מציע לאף אחד לא לבנות על זה ולא להיתלות בזה כי אני לא הייתי חותם כאן.

יואל חסון: לאף אחד מהעובדים לא הייתי מציע לקחת משכנתא ליותר משנה במקרה הטוב.

יואל חסון: לא הייתי הולך עם העניין הזה.

יואל חסון: זה דבר עצוב, זה דבר מעציב.

יואל חסון: תראו מה קורה כאן בעיקר בשנתיים-שלוש האחרונות, איך התקשורת הישראלית הפכה להיות לאי של חוסר יציבות.

יואל חסון: תראו איך הציבור הישראלי מסתכל על זה – כל שנה, כל שנתיים, כל חצי שנה, מגיעה לפה כל צמרת התקשורת הישראלית להתחנן על חייה לפני חברי הכנסת.

יואל חסון: אני בכלל לא רוצה את השליטה הזאת.

יואל חסון: אני בכלל לא אוהב את העניין הזה שהרגולציה הפכה להיות כלי משחק בדי הפוליטיקאים ואני אומר את זה כפוליטיקאי.

כרמל שאמה-הכהן: נא לסכם, חבר הכנסת חסון.

יואל חסון: לא הייתי רוצה את זה.

יואל חסון: אני חושב שזה מוטעה – אדוני, אני מסכם – אני חושב שזה מוטעה, אני חושב שזה לא נכון.

יואל חסון: בכוונתי להגיש הסתייגות למליאה שלחדשות המקומיות יוארך לא בחצי שנה אלא בשנה – אני חושב שזה הדבר הנכון – ובשנה הזאת הוועדה צריכה לחייב - - -

אתי בנדלר: בשלב זה זו הצעה שהוועדה תצטרך להצביע עליה.

אתי בנדלר: אם הוועדה לא תקבל את הצעתך – אז תגיש הסתייגות.

יואל חסון: מאה אחוז, את מבינה למה התכוונתי.

אתי בנדלר: אולי הצעתך תתקבל.

יואל חסון: אולי.

יואל חסון: אם הצעתי תתקבל, אני אהיה יותר ממאושר ולא נצטרך הסתייגות, אבל את מבינה למה אני מתכוון.

יואל חסון: אני חושב שבשנה הזאת, אם אכן זה יהיה, נצטרך להסדיר את הנושא הזה אחת ולתמיד.

כרמל שאמה-הכהן: תודה.

יואל חסון: עוד משפט קצר, ברשותך.

יואל חסון: אני רואה פה את העניין הזה של מאבקי כוח בין חברות כאלה לחברות אחרות – זה לגיטימי, זה קיים במערכת העסקית, בסוף זאת מערכת עסקית.

יואל חסון: אני מציע לא להישאב למקום הזה כמו לא להישאב למקום שבו מישהו יגיד לנו שהחדשות המקומיות האלה – בעיני הן קודם כל צורך חברתי, הן לא צורך עסקי ולא צורך כלכלי.

יואל חסון: הן צורך חברתי וצורך לציבור – יבואו ויגידו שזה על חשבון דרמה או יצירה או כל דבר אחר.

כרמל שאמה-הכהן: תודה רבה, חבר הכנסת.

יואל חסון: זה לא קשור אחד לשני.

כרמל שאמה-הכהן: תודה.

יואל חסון: זה צריך להיות מופרד וצריך לתת להם לחיות.

כרמל שאמה-הכהן: תודה.

כרמל שאמה-הכהן: חבר הכנסת איתן כבל, בבקשה.

איתן כבל: תודה, אדוני.

איתן כבל: כמו שאמרו קודמי, אנחנו נדרשים לשאלה הזאת פעם אחר פעם.

איתן כבל: אני מבקש לעשות את האבחנה בין הנושאים המשפטיים, שזה לא המקום לעסוק בהם, כן או לא מכרז – אלו דברים שצריכים להיות נדונים במקום שלהם.

איתן כבל: אני מצטרף לחברי ואומר: גדעון סער, נדמה לי, היה הראשון שנאבק עבור החדשות המקומיות, אחר-כך נכנסה לעניין הזה שלי יחימוביץ' ועכשיו נחמן - - -

נחמן שי: וכרמל.

איתן כבל: וכרמל, כן.

איתן כבל: נכון, אתה צודק, סליחה.

איתן כבל: תודה על התיקון.

איתן כבל: האוצר מחכה שהם ילכו ויתמעטו עד שבסוף כבר לא יהיה מי שייקח לידיו וירים את הכפפה הזו ואז לא יצטרכו יותר לעסוק בשאלה הזאת של החדשות המקומיות כי גם ככה הפריפריה היא לא בדיוק מאותם נושאים שאנחנו מצליחים תמיד לשים אותם בראש סדר יומנו.

איתן כבל: אני מבקש מאוד ואני מבקש מכל חברי הכנסת, זה מסוג אותם נושאים שהם בכלל לא שאלה פוליטית-מפלגתית.

איתן כבל: זה בדיוק מאותם נושאים שהכנסת כולה יכולה להתאחד סביבם.

איתן כבל: כל ניסיון להביא את זה לחצי שנה הוא לא נכון.

איתן כבל: גם אם אחר-כך אנחנו עושים מכרז כזה או אחר ויזכה מי שיזכה, רצוי – ואני אומר את זה לכולם – שזה ייעשה מתוך פלטפורמה טובה, נכונה, ואני מקווה שאכן ההצעה הזאת תעבור.

איתן כבל: תודה.

כרמל שאמה-הכהן: תודה.

כרמל שאמה-הכהן: חבר הכנסת אכרם חסון, בבקשה.

אכרם חסון: תמיד מדברים על הפריפריה, על התמיכה ועל העזרה – זה בסדר עדיפות.

אכרם חסון: אנחנו שומעים את זה במשך ארבע שנים בממשלה הזאת ושמענו את זה בממשלות קודמות אבל הכול נשאר בגדר הצהרות.

אכרם חסון: הפריפריה תישאר סוג ב' במדינת ישראל, לא יעזור לאף אחד – לא רואים אותנו, לא חושבים עלינו.

אכרם חסון: כשאנחנו מדברים על חדשות בפריפריה אנחנו מדברים על תקציב קטן של תיאטרון עירוני בעיר גדולה בישראל.

אכרם חסון: על מה מדברים, על כסף גדול?

אכרם חסון: כסף כל-כך קטן שזה מבייש להביא אותנו בדקה ה-90.

אכרם חסון: זה לא במקרה, אנחנו לא נאיביים – מביאים אותנו חודש לפני הבחירות, מחייבים את כל החברים האלה לבוא לכאן וכאילו שהכול רגיל.

אכרם חסון: זה לא רגיל, זה לא תקין, זה לא מתאים לדמוקרטיה הישראלית.

אכרם חסון: אני אישית מתבייש שרוב הדברים נעשים ככה במדינה מתוקנת.

אכרם חסון: כאיש פריפריה שחי בדלית אל כרמל אומר לכם שהחדשות האלה חשובות לנו מאוד.

אכרם חסון: אנחנו כל הזמן מדברים על הפערים בחברה ועל הבעיות שיש לנו ואני מסתכל ורואה שבלבנון יש יותר ערוצי תקשורת משיש בארץ – לבנון היא מדינת עולם שלישי; יש במצרים יותר משיש בישראל.

אכרם חסון: אנחנו כל הזמן רואים תכניות בערבית שמתרגמים התורכים.

אכרם חסון: אני רוצה שתבואו ותראו שיש אוכלוסייה של יותר ממיליון איש דוברי ערבית בארץ שרואה תכניות מתורגמות על-ידי התורכים לערבית במשך השנה.

אכרם חסון: אז מה, תורכיה יותר עשירה מאתנו?

אכרם חסון: היא יותר נאורה מאתנו?

אכרם חסון: נושא התרבות מפותח במצרים ובלבנון יותר מאשר אצלנו?

אכרם חסון: בסופו של דבר מביאים את החברים האלה על ארבע להתחנן ולבקש.

אכרם חסון: אני חושב שזה מבייש אותי כחבר כנסת, זה לא מתאים לנו.

אכרם חסון: אנחנו צריכים להכניס את הנושא הזה בתקציב, בספר התקציב, של מדינת ישראל, כאשר בונים תקציב ומצביעים בעד תקציב לארבע-חמש שנים מראש, כדי שלא נגיע למצב מביש ולא אחראי כמו המצב שאנחנו נמצאים בו.

אכרם חסון: תודה רבה.

כרמל שאמה-הכהן: חבר הכנסת אחמד דבאח, בבקשה.

אחמד דבאח: כשנאמתי במליאה לפני שהגענו לכאן, התייחסתי לעניין של הפריפריה בכלל והמגזר הערבי או המגזר הלא יהודי בפרט ועל היחס כלפי הפריפריה.

אחמד דבאח: לפני ששמעתי את החברים שדברו כאן, חשבתי שהכוונות הן פוליטיות או מכל סיבה אחרת אבל אחרי ששמעתי אתכם, התברר שהבעיה העיקרית היא בעיה של תקציב לפריפריה.

אחמד דבאח: שמעתי גם שאחד הערוצים החשובים מעסיק רק כתב אחד בדרום וכתב אחד בצפון – זאת אומרת שאם יהיה פיצוץ – לא יהיה לנו כתב לא בצפון ולא בדרום.

אחמד דבאח: לפי דעתי זאת תופעה מאוד חמורה ואני קורא לך, אדוני היושב-ראש ולחברי הכנסת, לפי דעתי את הקיצוץ הזה צריך למנוע וצריך להוסיף תקציב לערוצי התקשורת על מנת שיקבלו תושבי הפריפריה בכלל והמגזר הלא יהודי את היחס ההגון והראוי, תודה.

כרמל שאמה-הכהן: תודה רבה.

כרמל שאמה-הכהן: היועצת המשפטית, בבקשה.

אתי בנדלר: אני מבקשת להפנות את תשומת לב חברות וחברי הכנסת לשתי נקודות, בשעה שאתם מתבקשים להכריע: קודם כל לעניין תקופת ההארכה של שידורי החדשות המקומיות.

אתי בנדלר: בתזכיר שפרסמה הממשלה, תזכיר הצעת החוק, דובר על הארכה לשנה שלמה.

שלמה מולה: לא שומעים.

אתי בנדלר: בתזכיר הצעת החוק הוצע, דובר, על הארכת שידורי החדשות בשנה שלמה.

אתי בנדלר: בהצעת החוק כפי שאישרה הממשלה או ועדת השרים – אינני יודעת, נדמה לי שהממשלה – ועדת השרים זאת ועדת השרים לענייני חקיקה, התקופה קוצצה לשישה חודשים.

אתי בנדלר: ניסיתי לברר מדוע נעשה הקיצוץ הזה, מדוע קוצרה התקופה.

אתי בנדלר: ובכן, הבנתי שהממשלה החליטה ששר התקשורת בממשלה הבאה, לכשימונה, יבדוק את כל הנושא של שידורי החדשות המקומיות, כי בין היתר, יש בעיה של מימון החדשות האלה.

אתי בנדלר: היום, החדשות המקומיות ממומנות מהתמלוגים שמשלמת חברת "הוט" וככל שהסכום הזה לא מספיק – אז גם מהתמלוגים שמשלמת חברת "יס".

אתי בנדלר: החל מ-2013 התמלוגים של שתי החברות האלה יבוטלו, דהיינו, לא ישולמו יותר תמלוגים ויהיה צורך בעתיד, ככל שיוחלט על המשך שידורי החדשות המקומיות, למצוא לזה מקור תקציבי אחר.

אתי בנדלר: לצורך בדיקת העניין ולצורך המשך שידורי החדשות המקומיות מ-1 ביולי 2013 עד תום השנה, יש צורך בתיקון חקיקה.

אתי בנדלר: אני בספק אם עד אז כל השאלות האלה יוכלו להיבדק ויימצא להם מענה, מה גם שנכון שבשנת בחירות, ועדת הכנסת הבאה שתכונן בכנסת ה-19, היא זו שתקבע מתי יתחיל מושב הקיץ של הכנסת הבאה.

אתי בנדלר: אבל אם ינהגו כפי שנוהגים בדרך כלל – כנס הקיץ מתחיל ביום שני הראשון שאחרי יום העצמאות, בדקתי ממש עכשיו, התאריך יוצא 22 באפריל 2013.

אתי בנדלר: אני אומרת לכם שזה לא תאריך קדוש כי בשנת בחירות, ועדת כנסת חדשה יכולה לקבוע מועד אחר.

אתי בנדלר: בהנחה שזה יהיה המועד יש בסך הכול את סוף חודש אפריל, מאי ויוני כדי לטפל בתקציב המדינה, בחוקי ההסדרים, בעוד הרבה מאוד חקיקות דחופות ואולי גם בהארכת שידורי החדשות המקומיות.

אתי בנדלר: אני בספק עד כמה הממשלה והכנסת יתפנו לעסוק בעניין הזה.

אתי בנדלר: מה גם שכאמור הוזכר, ואני חושבת שהדברים נכונים, שככל שיוחלט בתקציב המדינה – התמלוגים הם תקציב המדינה, לא נטעה בעניין הזה – להמשיך את שידורי החדשות המקומיות, יהיה צורך להכין גם מכרז כדי להמשיך את שידורי החדשות המקומיות.

אתי בנדלר: לחשוב שאת כל זה ריאלי להספיק לעשות מ-1 ביולי, על סמך הניסיון הדל שלי בכנסות השונות, אני יכולה רק להביע ספק.

אתי בנדלר: אני מפנה את תשומת לבכם לאילוצים האלה כדי שתשקלו אם יש מקום להאריך את זה בחצי שנה או בשנה שלמה.

אתי בנדלר: אני רוצה להעיר עוד הערה אחת בקשר לתקציב, לסכום המוקצה לחדשות המקומיות.

אתי בנדלר: בתיקון 35 לחוק התקשורת בזק ושידורים) משנת 2006 הוסף סעיף האומר: "משדרי החדשות המקומיות ותכניות מקומיות בענייני היום ששודרו לפי הוראות סעיף 6כ לחוק העיקרי החל מיום תחילתו של חוק זה ואילך יהיו בהיקף ובמתכונת לפי הוראות המועצה לשידורי כבלי ולשידורי לוויין כפי שהיו בתוקף ביום י' כסלו התשס"ז, 1 בדצמבר 2006".

אתי בנדלר: ההוראה הזאת הוכנסה לחוק כדי להבטיח שאם באמת רוצים להמשיך בשידורי החדשות המקומיות, ככל שיש לכך מקום, שלא ייבשו אותם עם התקציב, יגידו: יהיו חדשות מקומיות, אבל התקציב יהיה כל-כך נמוך כך שלא יהיה ניתן להפיק מהדורות חדשות מקומיות במתכונת סבירה ובהיקף סביר.

אתי בנדלר: אני מניחה שהגיעו למסקנה היום, ומאוד ייתכן שזה אמתי – אין לי שום כלים לבדוק את זה – שבתקציב המוצע ניתן להפיק ולשדר חדשות בהיקף ובמתכונת ראויים.

אתי בנדלר: רציתי להפנות את תשומת הלב לכך שזו הייתה כוונת המחוקק מלכתחילה והוראה זו שולבה בחוק.

רחל אדטו: לפילוח הזמנים שתיארת, ברור לך לגמרי שאין שום כוונה בסופו של דבר לפתור את הבעיה, כי ברגע שבעוד ארבעה חודשים מעכשיו השר החדש רק יתחיל לפתור את הבעיה הזאת, ברור לחלוטין שכל הניסיון להגיד חצי שנה במקום שנה מלכתחילה, היה במטרה לזרות חול בעיניים כרגע ולא לפתור את הבעיה.

שלמה מולה: אפשר לבקש מנציג הממשלה שינמק לנו או היועצים המשפטיים?

אתי בנדלר: בוודאי, יש כאן נציגי ממשלה.

שלמה מולה: הסתירה שהייתה בתזכיר ואחר כך - - -

אתי בנדלר: זאת לא סתירה.

אתי בנדלר: ראה, תזכיר הוא מסמך שמופץ כדי לקבל הערות והרבה מאוד פעמים יש שינויים בנוסח הצעת חוק לבין התזכיר.

שלמה מולה: אז אולי שיסבירו לנו מה ההיגיון הכלכלי?

שלמה מולה: מעבר לזה שרוצים להתעמר בהם – זה ברור לנו – מישהו יכול להסביר לנו?

שלמה מולה: הממשלה הבאה כמעט לא תוקם עד חודש מאי, בסדר?

כרמל שאמה-הכהן: הגזמת.

אתי בנדלר: אני מניחה שהרבה לפני כן.

כרמל שאמה-הכהן: זה לא ציפי מרכיבה.

שלמה מולה: רגע.

שלמה מולה: אני אגיד לך, אדוני, אני אסביר לך למה אני אומר - - -

אלכס מילר: יכול להיות שכאשר ציפי לבני מרכיבה ממשלה – ככה זה לוקח, אבל מבחינתנו - - -

שלמה מולה: גם אם הממשלה קמה, יש דיוני תקציב, השר יגיד שהוא רוצה ללמוד את העניין.

שלמה מולה: בסופו של דבר אתה מביא אותם בסוגיה הזאת עוד פעם על הברכיים.

שלמה מולה: למה?

שלמה מולה: מישהו יכול לתת תשובה?

שלמה מולה: אולי מהממשלה, מהיועצים המשפטיים, ממשרד האוצר שמנהל לנו את המדינה?

אתי בנדלר: איפה גברת נויפלד?

כרמל שאמה-הכהן: היא לא נמצאת.

אתי בנדלר: אולי מישהו מהאוצר יכול?

כרמל שאמה-הכהן: כן, בבקשה, דובר אחרון ואנחנו מתחילים בהקראה.

רן אדליסט: אין ספק שלנדס עושה עבודה טובה וחשובה, אין ספק, אבל בסופו של דבר, תגידו, איפה אנחנו חיים?

רן אדליסט: זה הליך בלתי חוקי.

רן אדליסט: אני מבין שלוועדת הכלכלה קשה להודות בזה שהיא נותנת יד להליך בלתי חוקי ולכן, בגלל שהחיים דחקו אותנו למצב הזה, צריך למשוך את זה לתקופת זמן נוספת.

רן אדליסט: לפי הבנתי הדלה אפשר במשך חצי שנה להרים מכרז ובחודשיים, לפי חשבון הזמן שלך, אפשר לאשר אותו.

חיים הר-זהב: ומה עם העובדים, אדוני?

חיים הר-זהב: מי מבטיח לי שבעוד חצי שנה יהיה לי כסף לשלם לגן של הבנות?

רן אדליסט: בעוד חצי שנה יהיה מכרז, ואז מי שייקח - - -

חיים הר-זהב: אם אתה זוכה - - -

רן אדליסט: מה שאתה אומר - - -

חיים הר-זהב: מה אתנו, אדוני?

רן אדליסט: אתה אומר שההליך הבלתי חוקי הזה יימשך לעד.

חיים הר-זהב: אני אומר שאנחנו עובדים יום-יום, מביאים - - -

אתי בנדלר: המכרז צריך להתפרסם הרבה לפני - - -

רן אדליסט: אבל מה יקרה בעוד שנה וחודש?

חיים הר-זהב: אני אומר שאנחנו מביאים יום-יום את מה שצריך למסך.

חיים הר-זהב: 180 אנשים עובדים במקום הזה שאתם כל-כך ששים ולחוצים להכרית אותו.

חיים הר-זהב: אין לי שום בעיה, תעשו אלף מכרזים, אבל בואו נזכור את הבעיה שלנו - - -

רן אדליסט: כרגע אני מייצג את "הלא טי.

רן אדליסט: וי", אנחנו הרי נעבוד אתכם.

רן אדליסט: בחצי שנה הקרובה אנחנו עובדים אתכם.

חיים הר-זהב: אני צריך פתרון כרגע.

חיים הר-זהב: לי יש מכתב פיטורים שקיבלתי ב-1 בחודש יחד עם עוד 180 עובדים.

חיים הר-זהב: בכל הכבוד, צריך פתרון עכשיו - - -

רן אדליסט: אתה אומר שההליך הבלתי חוקי בעליל הזה יימשך תמיד – זה מה שאתה אומר.

חיים הר-זהב: בוא נאמר שיש מכרז - - -

כרמל שאמה-הכהן: חברים, אני מבקש להפסיק את הוויכוח הזה.

כרמל שאמה-הכהן: נא סיים את דבריך, בבקשה.

רן אדליסט: כל מה שאני אבקש זה שאת ההליך הבלתי חוקי הזה לקצר כמה שאפשר.

רן אדליסט: להערכתי, במשך חצי שנה, אם עושים שריר – אפשר לעשות גם מכרז וגם לסכם אותו.

יואל חסון: לוח הזמנים הפוליטי לא מאפשר.

רן אדליסט: לוח הזמנים הפוליטי הכניס את הסיפור הזה לסד של היום.

יואל חסון: מאה אחוז, אני מסכים אתך.

יוליה שמאלוב-ברקוביץ: מה האינטרס שלך?

יוליה שמאלוב-ברקוביץ: מה מביא אותך - - -

רן אדליסט: אני מייצג כרגע את "הלא טי.

רן אדליסט: וי", הערוץ הערבי-ישראלי.

רן אדליסט: בערוץ הערבי-ישראלי, באותו כסף שמוקצב לחדשות המקומיות, זכאי לקבל כ-20% מתוך התקציב הזה.

יוליה שמאלוב-ברקוביץ: בגלל זה אתה רוצה לפטר - - -

רן אדליסט: אני בעד מכרז מפני שאני יודע שברגע שפותחים מכרז אז נפתח גם הסיפור של חלוקת תקציב.

כרמל שאמה-הכהן: טוב, תודה רבה.

כרמל שאמה-הכהן: מי מקריא את החוק?

אתי בנדלר: אדוני לא רוצה לקבל תגובת - - -

כרמל שאמה-הכהן: בסעיף הרלוונטי אנחנו נשאל.

שלמה מולה: כרמל, רגע.

שלמה מולה: ביקשתי מהממשלה לתת לי תשובה לזה, אדוני.

שלמה מולה: אני מאוד מעריך את היוזמה - - -

כרמל שאמה-הכהן: מה הייתה השאלה שלך?

שלמה מולה: מה הנימוק של הממשלה לחצי שנה?

שלמה מולה: אני לא רוצה לשמוע - - -

כרמל שאמה-הכהן: בסעיף של החצי שנה נשמע את הנימוק.

כרמל שאמה-הכהן: בסעיף של החצי שנה הם יענו לך.

טל רוזנפלד: "הצעת חוק התקשורת (המשך שידורי חדשות מקומיות בטלוויזיה) (תיקוני חקיקה) (הוראת שעה) (תיקון מס' 5) (הארכת תוקף הוראות שעה), התשע"ג-2012 תיקון סעיף 3 1.

טל רוזנפלד: בחוק התקשורת (המשך שידורי חדשות מקומיות בטלוויזיה) (תיקוני חקיקה) (הוראת שעה), התשס"ח-2007 (להלן – החוק העיקרי), בסעיף 3 המתקן את חוק התקשורת (בזק ושידורים) (תיקון מס' 35), התשס"ז-2006, במקום "י"ח בטבת התשע"ג (31 בדצמבר 2012)" יבוא "כ"ב בתמוז התשע"ג (30 ביוני 2013)".

טל רוזנפלד: "

כרמל שאמה-הכהן: הסבר.

דנה נויפלד: זה הסעיף שמאריך את ההסדר בחצי שנה נוספת עד ליום 30 ביוני 2013.

יואל חסון: למה דווקא חצי שנה?

שלמה מולה: למה חצי שנה?

כרמל שאמה-הכהן: הם שמעו את השאלה והיא עכשיו עונה.

דנה נויפלד: ההנחה הייתה, כמו שנאמר פה קודם, שצריך לגבש הסדר נוכח ביטול התמלוגים.

דנה נויפלד: יש צורך לגבש הסדר שהוא הסדר מימוני שונה מדמי התמלוגים.

דנה נויפלד: בחצי השנה הקרובה יגובש הסדר ככל שיימצא לנכון עם מקור מימון שונה מדמי התמלוגים.

נחמן שי: יהיה הסדר - - -

יואל חסון: את מתחייבת - - -

יוליה שמאלוב-ברקוביץ: למה לא שנה, דנה?

יוליה שמאלוב-ברקוביץ: למה זה לא צריך - - -

קריאה: האם את מחייבת שיהיה הסדר?

קריאה: כי עשיו סייגת את זה.

דנה נויפלד: אני לא מתחייבת כי אני לא יכולה להתחייב.

דנה נויפלד: הולכת להיות ממשלה אחרת ויהיה שר תקשורת אחר - - -

שלמה מולה: רק רגע - - -

דנה נויפלד: אם אדוני חושב אני יכולה לחייב את הממשלה – אני לא יכולה.

דנה נויפלד: מי שיחייב את הממשלה יהיו הממשלה ושר התקשורת שייכנס לתפקידו לאחר שתיבחר ממשלה חדשה והוא יצטרך לבחון את ההסדר הקיים - - -

יואל חסון: למה לא להאריך פשוט עד לשנת התקציב הבאה?

יואל חסון: עד סוף שנת התקציב הזאת?

יואל חסון: למה לא?

יואל חסון: לפחות פשרה.

יואל חסון: אם גם ככה התקציב הבא ייקבע בממשלה הבאה - - -

אופיר אקוניס: אפשר, זה בעוד שבועיים.

יואל חסון: לא.

יואל חסון: זה 30 ביולי, התקציב הבא, הבא.

יואל חסון: לא התכוונתי לתקציב הבא עכשיו.

כרמל שאמה-הכהן: טוב, סיימת עם התשובה שלך?

כרמל שאמה-הכהן: אתה רוצה להעלות את ההצעה שלך לשנה?

יואל חסון: כן, כן.

יוליה שמאלוב-ברקוביץ: אני גם רוצה.

יוליה שמאלוב-ברקוביץ: אני חושבת שאפילו יותר בגלל שאני בטוחה - - -

כרמל שאמה-הכהן: אנחנו נצביע על שנה.

יוליה שמאלוב-ברקוביץ: עוד מעט תהיה פה ישיבה על ערוץ 10, נכון?

יוליה שמאלוב-ברקוביץ: כבר ישבנו על הדברים האלה, הזזנו אותם לחצי שנה ואחרי זה עוד חצי שנה, והיום אנחנו מדברים על זה שהוא הולך להיסגר – זה בדיוק אותו סיפור.

יואל חסון: ההצעה שלי לשנה.

יוליה שמאלוב-ברקוביץ: גם ההצעה שלי לשנה.

כרמל שאמה-הכהן: הצעה של חבר הכנסת חסון - - -

יואל חסון: בשם התנועה.

כרמל שאמה-הכהן: בשם התנועה; חברת הכנסת יוליה שמאלוב-ברקוביץ בשם מפלגת כלכלה - - -

יוליה שמאלוב-ברקוביץ: בשם מפלגת כלכלה.

כרמל שאמה-הכהן: איתן כבל בשם מפלגת – קשה לעקוב אחריכם.

כרמל שאמה-הכהן: מי עוד מציע שנה ורוצה קרדיט?

כרמל שאמה-הכהן: חבר הכנסת דב חנין מציע שנה.

אתי בנדלר: אז של מי ההצעות?

כרמל שאמה-הכהן: של דב חנין, ברקוביץ', חסון יואל, כבל איתן ונחמן שי.

שלמה מולה: יואל דיבר בשם כל הסיעה שלנו.

כרמל שאמה-הכהן: בשם כל סיעת תנועה.

כרמל שאמה-הכהן: מי בעד הצעתם של חברי הכנסת – אני אגיד בדיוק למי יש זכות הצבעה - - -

חיים כץ: האם אפשר לציין שבמהלך השנה הזאת ייצא מכרז כחוק?

כרמל שאמה-הכהן: לא להפריע בעת הצבעה, חיים.

כרמל שאמה-הכהן: חבר הכנסת אופיר אקוניס בעל זכות הצבעה; במקום חבר הכנסת דני דנון יצביע חבר הכנסת אללי אדמסו, נמצא?

אללי אדמסו: נמצא.

כרמל שאמה-הכהן: נמצא.

כרמל שאמה-הכהן: חבר הכנסת רוברט אילטוב; חבר הכנסת מילר במקום חבר הכנסת חמד עמאר; דוד אזולאי, יצחק וקנין, ישראל אייכלר, יואל חסון, אחמד דבאח, יוליה שמאלוב ברקוביץ, נחמן שי ואיתן כבל – בבקשה.

כרמל שאמה-הכהן: אני מציע הצבעה שמית, בבקשה, לסעיף הזה.

כרמל שאמה-הכהן: רגע, יש שינוי בבקשות הסיעה – אכרם חסון.

כרמל שאמה-הכהן: טוב, תקראי את השם שלי ראשון.

כרמל שאמה-הכהן: חברים, שקט, אנחנו מצביעים.

כרמל שאמה-הכהן: מי שיקריאו בשמו – יצביע.

כרמל שאמה-הכהן: ומי שלא – אין לו זכות הצבעה.

עידית חנוכה: חבר הכנסת כרמל שאמה-הכהן – נגד חבר הכנסת אופיר אקוניס – נגד חבר הכנסת אללי אדמסו – נגד חבר הכנסת רוברט אילטוב – נגד חבר הכנסת אלכס מילר – נגד חבר הכנסת יואל חסון – בעד חבר הכנסת אכרם חסון – בעד חברת הכנסת יוליה שמאלוב-ברקוביץ – בעד.

עידית חנוכה: את מדברת על השנה, נכון?

כרמל שאמה-הכהן: כן.

עידית חנוכה: חבר הכנסת נחמן שי – בעד חבר הכנסת איתן כבל – בעד

כרמל שאמה-הכהן: מה התוצאה?

אתי בנדלר: שוויון.

אתי בנדלר: ההצעה לא התקבלה.

כרמל שאמה-הכהן: שוויון.

כרמל שאמה-הכהן: מה תגיד לנו היועצת המשפטית?

כרמל שאמה-הכהן: ההצעה לא נתקבלה?

כרמל שאמה-הכהן: ההצעה לא נתקבלה.

יואל חסון: אפשר לבקש רביזיה, אדוני?

כרמל שאמה-הכהן: בקשה לרביזיה של חבר הכנסת יואל חסון נרשמה ותבוצע.

כרמל שאמה-הכהן: עכשיו אנחנו מצביעים על הנוסח הממשלתי.

חיים הר-זהב: אפשר להעיר הערה קטנה, אדוני?

כרמל שאמה-הכהן: אחרי ההצבעה.

חיים הר-זהב: אני מבקש להעיר טרם ההצבעה כי זה משפיע על - - -

כרמל שאמה-הכהן: אין לך מה להציע ולשנות כרגע.

כרמל שאמה-הכהן: אני מצביע על הנוסח הממשלתי שהוקרא על-ידי משרד התקשורת.

כרמל שאמה-הכהן: בבקשה.

עידית חנוכה: חבר הכנסת כרמל שאמה-הכהן – בעד חבר הכנסת אופיר אקוניס – בעד חבר הכנסת אללי אדמסו – בעד חבר הכנסת רוברט אילטוב – בעד חבר הכנסת אלכס מילר – בעד חבר הכנסת יואל חסון – נגד חבר הכנסת אכרם חסון – נגד חברת הכנסת יוליה שמאלוב-ברקוביץ – נגד.

עידית חנוכה: אבל אם זה מה שנשאר – אני בעד.

כרמל שאמה-הכהן: רגע, רגע.

כרמל שאמה-הכהן: יושבת-ראש מפלגת כלכלה - - -

יואל חסון: - - - לב העיסוק - - -

כרמל שאמה-הכהן: אל תפריע, חבר הכנסת חסון.

כרמל שאמה-הכהן: חברים, שקט.

כרמל שאמה-הכהן: יוליה שמאלוב-ברקוביץ – את צריכה לענות בעד או נגד.

כרמל שאמה-הכהן: את היום כבר יושבת-ראש מפלגה, זאת לא חברות בקדימה – אחת מ-28 – מה הצבעתך, בבקשה?

יוליה שמאלוב-ברקוביץ: אני נגד אבל אם אין סיבה – אני רוצה בעד.

כרמל שאמה-הכהן: אז מה בסוף?

יוליה שמאלוב-ברקוביץ: מה יהיה – שנה או חצי שנה?

איתן כבל: אני מבקש לכנס את ועדת הכנסת.

כרמל שאמה-הכהן: תלכי אתנו.

יוליה שמאלוב-ברקוביץ: תשמע, אין לי - - -

איתן כבל: יוליה, דעה עצמאית.

איתן כבל: אל תלכי אתו.

כרמל שאמה-הכהן: את רוצה לכנס את מוסדות המפלגה שלך?

אלכס מילר: דיון סיעתי.

יוליה שמאלוב-ברקוביץ: אני רואה שנהיית בדחן.

כרמל שאמה-הכהן: נו, לעניין – מי בעד ומי נגד.

יוליה שמאלוב-ברקוביץ: אתה במקום שאני לא כל-כך הייתי שמחה להיות בו כרגע.

כרמל שאמה-הכהן: אני מאוד מרוצה, אני מאוד מרוצה.

כרמל שאמה-הכהן: מי בעד, מי נגד?

יוליה שמאלוב-ברקוביץ: אני כרגע נגד.

כרמל שאמה-הכהן: בעד?

יוליה שמאלוב-ברקוביץ: נגד.

עידית חנוכה: חבר הכנסת נחמן שי – נגד חבר הכנסת איתן כבר – נגד.

כרמל שאמה-הכהן: שוויון.

אתי בנדלר: משמעות ההצבעות, אדוני, שהסעיף הזה לא התקבל בכלל.

רוברט אילטוב: אפשר להגיש רביזיה?

כרמל שאמה-הכהן: רביזיה של חבר הכנסת רוברט אילטוב.

כרמל שאמה-הכהן: הכול יתקבל בסוף, אל תדאגו.

יואל חסון: הרביזיה שלי קודמת לרביזיה של רוברט אילטוב.

כרמל שאמה-הכהן: אין בעיה.

רוברט אילטוב: זה לפי אל"ף-בי"ת, יואל.

יואל חסון: אפשר להגיע להסכמה עם הקואליציה על מועד ארוך יותר?

כרמל שאמה-הכהן: אפשר שבעה חודשים.

כרמל שאמה-הכהן: שבעה חודשים בדיוק עד תום מועד מושב הקיץ.

כרמל שאמה-הכהן: ממילא אחרי זה יש פגרה, בתחילת אוגוסט יוצאים לפגרה.

כרמל שאמה-הכהן: כרגע זה 30 ביוני – 30 ביולי זה סוף המושב הזה.

כרמל שאמה-הכהן: אחרי זה חוזרים באוקטובר, אחרי החגים.

יואל חסון: אז מתי זה יהיה?

כרמל שאמה-הכהן: במקום 30 ביוני זה יהיה 30 ביולי.

אתי בנדלר: 31 ביולי.

יואל חסון: אז מה זה נותן?

אכרם חסון: עוד חודש ימים.

כרמל שאמה-הכהן: זאת הצעה שלי.

כרמל שאמה-הכהן: במקום 30 ביוני – 31 ביולי.

אכרם חסון: למה לא תשעה?

אכרם חסון: בחודש אתה לא תוכל לעבוד על זה.

כרמל שאמה-הכהן: חברים, קודם כל - - -

מיכל רפאלי כדורי: יואל, יש כסף עד אוקטובר.

מיכל רפאלי כדורי: חברים, יש כסף, אנחנו יודעים כמה כסף יש שם – יש כסף עד אוקטובר.

מיכל רפאלי כדורי: תנו להם לעבור את החגים ותעשו מכרז.

כרמל שאמה-הכהן: נשאיר כסף לישיבה הבאה.

יואל חסון: רגע, למה לא באמת אוקטובר?

מיכל רפאלי כדורי: יש כסף באוקטובר ויש גם כנסת באוקטובר.

יואל חסון: יש הסכמה עם האוצר - - -

כרמל שאמה-הכהן: יואל, יש עמדת ממשלה מאוד ברורה על חצי שנה - - -

שלמה מולה: אתה לא חייב לקבל את עמדת - - -

כרמל שאמה-הכהן: אני יודע, תאמין לי שאני יודע.

כרמל שאמה-הכהן: אתה רואה שאנחנו לא מקבלים את עמדת הממשלה, אנחנו חורגים מעמדת הממשלה.

כרמל שאמה-הכהן: מה שאתה לא עושה – אף פעם לא מצטרף לממשלה – אנחנו יודעים לעשות.

יואל חסון: מה אתה אומר?

כרמל שאמה-הכהן: אתה מושך את הרביזיה שלך?

כרמל שאמה-הכהן: שניכם מושכים את הרביזיה כדי שנוכל להתקדם?

יואל חסון: על מה?

כרמל שאמה-הכהן: על ה-31ביולי.

כרמל שאמה-הכהן: אז נמשכו שתי הבקשות לרביזיה ואנחנו מצביעים עכשיו על הצעתי – 31 ביולי במקום ב-30 ביוני.

כרמל שאמה-הכהן: מי בעד?

כרמל שאמה-הכהן: תקראי שמות, בבקשה.

איתן כבל: לא צריך שמית.

כרמל שאמה-הכהן: לא, שיהיה ברור.

כרמל שאמה-הכהן: זה על חודו של קול.

עידית חנוכה: חבר הכנסת כרמל שאמה-הכהן – בעד חבר הכנסת אופיר אקוניס – בעד חבר הכנסת אללי אדמסו – בעד חבר הכנסת רוברט אילטוב – בעד חבר הכנסת אלכס מילר – בעד חבר הכנסת יואל חסון – בעד חבר הכנסת אכרם חסון – בעד חברת הכנסת יוליה שמאלוב-ברקוביץ – בעד חבר הכנסת נחמן שי – בעד חבר הכנסת איתן כבל – בעד

כרמל שאמה-הכהן: פה אחד.

יואל חסון: אפשר להירשם לדיבור, בבקשה?

כרמל שאמה-הכהן: הסתייגות לדיבור.

יואל חסון: הסתייגות לדיבור בשם התנועה כולה.

אתי בנדלר: בהחלט אפשר.

אתי בנדלר: אני רק מזכירה שבקשת רשות דיבור - - -

אופיר אקוניס: ומי בשם החובות מדבר?

אתי בנדלר: זה רק מי שלא מגיש הסתייגות על אף אחד מסעיפי הצעת החוק.

אתי בנדלר: אנחנו רק בסעיף הראשון אז - - -

שלמה מולה: אני יכול להרחיב את ההסתייגות שלי לשנה?

כרמל שאמה-הכהן: ההצעה הזאת לא נתקבלה, אבל אין לנו בעיה אם אתה נהנה מזה.

אתי בנדלר: אתה רושם מי מסתייג?

כרמל שאמה-הכהן: אנחנו עוברים לסעיף הבא.

טל רוזנפלד: "תיקון סעיף 4 2.

טל רוזנפלד: בסעיף 4 לחוק העיקרי, במקום "י"ח בטבת תשע"ג (31 בדצמבר 2012)" יבוא "כ"ב בתמוז התשע"ג (30 ביוני 2013)".

טל רוזנפלד: "

כרמל שאמה-הכהן: זה תאריך מקביל לתאריך הקודם?

דנה נויפלד: כן.

כרמל שאמה-הכהן: לפחות נשנה את זה בהתאמה לתאריך הקודם ששנינו.

כרמל שאמה-הכהן: אנחנו נצביע פה אחד, אני מקווה, גם פה 31 ביולי.

כרמל שאמה-הכהן: מי בעד הסעיף בנוסח הצעת החוק הממשלתית עם השינוי שהוועדה הכניסה בסעיף הקודם?

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: מי נמנע?

כרמל שאמה-הכהן: בעד סעיף 2 – פה אחד

כרמל שאמה-הכהן: נמנעים – אין

כרמל שאמה-הכהן: פה אחד, יופי.

כרמל שאמה-הכהן: שני הסעיפים הראשונים אושרו.

כרמל שאמה-הכהן: נא להקריא את סעיף 3 בבקשה.

טל רוזנפלד: "תיקון חוק התקשורת בזק ושידורים 3.

טל רוזנפלד: בחוק התקשורת (בזק ושידורים), התשמ"ב-1982 (להלן – חוק התקשורת), בסעיף 6כ, לפני סעיף קטן (ז) יבוא: (ו3) בוצע ניכוי כאמור בסעיף קטן (ו1) מהתמלוגים ששולמו או שיש לשלמם בעבור שנת 2012 לצורך מימון, ההפקה והשידור של משדרים כאמור בסעיף קטן (א) בשנת 2012, ונותרה יתרה של תמלוגים לאחר הניכוי האמור, תשמש היתרה לצורך מימון ההפקה והשידור של משדרים כאמור בסעיף קטן (א) במחצית הראשונה של שנת 2013.

טל רוזנפלד: (ו4) לסכום היתרה כאמור בסעיף קטן (ו3) ייווסף סכום נוסף לצורך מימון ההפקה והשידור של משרדים כאמור בסעיף קטן (א) במחצית הראשונה של שנת 2013, מתוך התמלוגים שבעל רישיון לשידורי לוויין משלם לפי סעיף 6נו(א) בעבור שנת 2012, באופן שכלל הסכום שישמש לצורך מימון ההפקה והשידור של משדרים כאמור במחצית הראשונה של שנת 2013 לא יעלה על 9.25 מיליון שקלים חדשים.

טל רוזנפלד: "

יורם מוקדי: את הסכום הזה צריך לתקן לפי החודש הנוסף.

כרמל שאמה-הכהן: אנחנו יודעים.

אתי בנדלר: לא רק את הסכום, גם את התקופה.

טל רוזנפלד: "(ו5) חשב משרד התקשורת יקבע הוראות לעניין אופן העברת היתרה כאמור בסעיף קטן (ו3) והסכום כאמור בסעיף קטן (ו4) לידי מי שמפיק בפועל את המשדרים כאמור בסעיף קטן (א).".

אתי בנדלר: אני מזכירה שבכל מקום, במקום "מחצית השנה" יהיה רשום "שבעה חודשים" והסכום – צריכים להוסיף עוד שישית, נכון?

כרמל שאמה-הכהן: שישית, כן.

יורם מוקדי: 10.8.

כרמל שאמה-הכהן: טוב, למישהו יש הערות מיוחדות לסעיף?

כרמל שאמה-הכהן: כן, בבקשה.

יורם מוקדי: הדברים כבר נאמרו, אבל תידרש התאמה של מדיניות המועצה כדי להתאים את הסכום הזה לחדשות מקומיות - - -

כרמל שאמה-הכהן: זה משהו שאנחנו צריכים לעשות או המועצה?

יורם מוקדי: המועצה.

כרמל שאמה-הכהן: בסדר?

כרמל שאמה-הכהן: למישהו יש עוד הערות לגבי הסעיף, השינויים?

כרמל שאמה-הכהן: אם לא – אנחנו מצביעים.

כרמל שאמה-הכהן: מי בעד הסעיף עם השינויים, עם העדכון של הסכום?

חיים הר-זהב: אדוני, ברשותך, הערה קטנה.

כרמל שאמה-הכהן: כן.

חיים הר-זהב: הצעת החוק במקור הייתה 25.5 מיליון, אחר כך האוצר הוריד את זה ל-18.5 ואחר כך היה כבר סיכום על 20.

חיים הר-זהב: בקופה יש 20.

חיים הר-זהב: בשבעה חודשים אלו אפשר להימנע מהקיצוץ הזה שהאוצר רוצה לעשות כי הסכום כבר נמצא.

חיים הר-זהב: כדי להימנע מפיטורי עובדים כבר בחודש ינואר, אני מבקש שלפחות תתנו לנו לעבוד כמו בני אדם בשבעת החודשים האלה.

חיים הר-זהב: שיעשו את ההתאמה לפי הסכום המלא של השנה שעברה, שיחתכו מזה את שבעת החודשים ושזה יהיה התקציב.

חיים הר-זהב: אני מבקש, זה ימנע פיטורי עובדים לפחות עד סוף יולי.

חיים הר-זהב: לפחות בזה תעזרו לנו.

כרמל שאמה-הכהן: יש פה נציג של האוצר?

כרמל שאמה-הכהן: מה עמדת האוצר ביחס למה שנאמר כרגע?

יעל מבורך: עמדת האוצר, כמו שצוין פה כמה פעמים בדברים שנאמרו, שהמקור שמממן את הפעילות של החדשות המקומיות הוא התמלוגים שהוועדה הזאת אישרה את ביטולם החל משנת 2013 ואילך לחלק מהחברים שיושבים פה, ל"הוט" ל"יס" וגם לגופי התקשורת האחרים והיא גם צפויה להרחיב את ההחלטה הזאת היום לגופים נוספים.

יעל מבורך: בהעדר מקור תקציבי אין מקור שמאפשר להרחיב את הסכומים האלה, בוודאי לא מסגרת יתרת התמלוגים של 2012.

כרמל שאמה-הכהן: תודה רבה.

כרמל שאמה-הכהן: אנחנו עוברים - - -

יואל חסון: אתה יכול לי מה הסכום?

חיים הר-זהב: הסיכום איתם היה על 20 מיליון כשהם הציעו 18.5.

חיים הר-זהב: זה 18.5 לחלק 12 חודשים כפול 7 זה פחות מ-18.5.

יעל מבורך: אני מבקשת לא לצטט סיכומים שלא היו.

יעל מבורך: הסיכומים מכובדים מאוד אבל יש פה הצעת חוק ממשלתית, הצביעו עליה שרים בממשלה – זאת עמדת הממשלה.

קריאה: מדובר על פיטורים של עובדים בפריפריה וזה לא מפריע לך.

קריאה: זה לא מעניין את האוצר, מדובר פה באנשים שעובדים בפריפריה - - -

חיים הר-זהב: כל הפער פה הוא 3 מיליון שקלים בערך, זה כל הפער.

יוליה שמאלוב-ברקוביץ: כמה עובדים - - -

חיים הר-זהב: - - - לפטר בין 40 ל-60 עובדים - - -

כרמל שאמה-הכהן: חברים, חברים - - -

אופיר אקוניס: אני מציע לשקול את העמדה שהביע חיים, אני רוצה לשקול אותה בכובד ראש.

אופיר אקוניס: שמעתי את עמדת הממשלה – אנחנו לא הממשלה, אנחנו הכנסת.

אופיר אקוניס: לכן אנחנו בהכנה לקריאה שנייה ושלישית ואנחנו נעשה דבר שיהיה טוב לציבור וגם טוב לעובדים.

יואל חסון: אכן, חבר הכנסת אקוניס, הסכום הוא 10.5 מיליון שקלים.

יואל חסון: אני מציע שנציג את זה - - -

כרמל שאמה-הכהן: הצענו יותר, למה אתה מוריד להם?

כרמל שאמה-הכהן: הצענו 10.8 מיליון.

חיים הר-זהב: 10.8 זה לפי 18 מיליון שזה אחרי הקיצוץ התקציבי.

חיים הר-זהב: זה צריך להיות 25 מיליון לחלק ל-12 כפול 7 בדיוק.

חיים הר-זהב: זה הסכום שימנע פיטורי עובדים ומבחינתנו זו הבשורה הכי גדולה שאפשר לקבל.

קריאות: - - -

כרמל שאמה-הכהן: אני מבקש מהקהל לא לדבר.

כרמל שאמה-הכהן: סדרנים, אפשר להשליט סדר בקהל?

כרמל שאמה-הכהן: בבקשה, חבר הכנסת דב חנין.

דב חנין: תודה, אדוני היושב-ראש.

דב חנין: אנחנו נמצאים פה בהליך מאוד מיוחד והמטרה היא לפתור כרגע בעיה קשה של עובדים שנמצאים בסכנת פיטורים ושל מערכת שעלולה להינזק.

דב חנין: לכן, אדוני היושב-ראש, אני מצטרף לדבריו של חבר הכנסת אקוניס ואני מציע שבהסכמת כל חברי הוועדה נקבל את המספר הזה.

דב חנין: זה סכום כסף קטן, אבל אם כבר מתקנים – אז בואו נתקן כמו שצריך.

יואל חסון: נעשה את זה עד הסוף – יש הסכמה.

אופיר אקוניס: חנין ואני לא מרבים להסכים.

יואל חסון: גם איתי אתה לא מרבה להסכים.

אופיר אקוניס: גם אתך.

כרמל שאמה-הכהן: לעוד מישהו יש משהו לומר בעניין?

יוליה שמאלוב-ברקוביץ: כן.

יוליה שמאלוב-ברקוביץ: אני גם בעד ההצעה הזאת.

יואל חסון: יושבת-ראש כלכלה, היא עשתה חישוב כלכלי, אדוני.

אופיר אקוניס: כלכלה – זאת אמירה.

כרמל שאמה-הכהן: טוב.

כרמל שאמה-הכהן: משרד התקשורת?

רן אדליסט: רק אם אפשר לבקש מהמועצה, כרמל, שהחלק שבו רם לנדס מכסה את המגזר הערבי יהיה מתואם והוא יועבר גם לערוץ הטלוויזיה הערבי-ישראלי.

יוליה שמאלוב-ברקוביץ: איך כל פעם שיש איזה דיון אתה בא עם הערוץ הערבי.

יוליה שמאלוב-ברקוביץ: לא משנה מה הנושא, אתה מגיע - - -

רן אדליסט: קוראים לזה דמוקרטיה, אולי את לא יודעת, קוראים לזה דמוקרטיה וקוראים לזה תקשורת ולפעמים גם שני הדברים קשורים.

רם לנדס: אם אפשר להעיר, כרמל, למרות שלכאורה העלאת הסכום היא לטובתנו, אני כמפיק אומר שאם השינוי בחקיקה יגרום לכך שהאוצר יתנגד באופן כזה שהצעת החוק לא תעבור היום – אני מוותר על זה.

שלמה מולה: למה שהאוצר יתנגד?

כרמל שאמה-הכהן: בקשתי לשמוע עמדה סופית של הממשלה – משרד התקשורת ומשרד האוצר – לעשות את הנגזרת של שבעה חודשים מהסכום המקורי לפני הקיצוץ.

אלכס מילר: מ-25.

אלכס מילר: זו תוספת של 4 מיליון מתוך החוק.

יעל מבורך: - - - בעיית מקורות - - -

נחמן שי: את מוכנה להתייעץ בעניין הזה?

קריאה: - - -

כרמל שאמה-הכהן: סדרנים.

כרמל שאמה-הכהן: נראה לי שצריכים פה יותר סדרנים – כל הזמן יש רעש בקהל.

כרמל שאמה-הכהן: אני לא יודע להשתלט על הקהל.

אתי בנדלר: מה סכום המוצא שדיברת עליו, 20 או 25?

חיים הר-זהב: לפי 25 זה יוצא 14.875 מיליון.

אתי בנדלר: לפי 25?

חיים הר-זהב: לפי 25.5 מיליון.

כרמל שאמה-הכהן: האוצר מבקש זמן לבדוק את עמדתו?

כרמל שאמה-הכהן: נעבור לסעיף הבא.

חיים הר-זהב: אנחנו חוששים שהם יברחו לנו לגמרי ואז לא יהיה לנו - - -

נחמן שי: הם לא בורחים, חברה, מספיק.

נחמן שי: ביקשנו לבדוק - - -

כרמל שאמה-הכהן: נא להקריא את הסעיף הבא, דנה.

טל רוזנפלד: "תחילה ותוקף 4.

טל רוזנפלד: (א) תחילתו של חוק זה ביום י"ט בטבת התשע"ג (1 בינואר 2013).

טל רוזנפלד: (ב) הוראות סעיף 6כו(3) עד (ו5) לחוק תקשורת כנוסחו בסעיף 3 לחוק זה, יעמדו בתוקפן עד יום כ"ב בתמוז התשע"ג (30 ביוני 2013).

טל רוזנפלד: ".

כרמל שאמה-הכהן: טוב, צריך לתקן רק את התאריך.

כרמל שאמה-הכהן: תיקנתם את התאריך?

כרמל שאמה-הכהן: חוץ מזה, אפשר להצביע, נכון?

כרמל שאמה-הכהן: אין עוד הערות.

כרמל שאמה-הכהן: אנחנו מצביעים על סעיף 4.

כרמל שאמה-הכהן: חבר הכנסת חסון וחבר הכנסת אקוניס, מצביעים על סעיף 4.

יואל חסון: אי אפשר אתנו ואי אפשר בלעדינו, אדוני.

דנה נויפלד: רק רגע, אדוני היושב-ראש, יש לנו הערה - - -

שלמה מולה: מה ההערה?

כרמל שאמה-הכהן: מצביעים על סעיף 4 עם התיקון לסעיף.

דנה נויפלד: רגע, יש לנו עוד הערה.

דנה נויפלד: אם הסכום הוא ביחס ישיר ל-9.25, אנחנו צריכים להסמיך את המועצה לעשות תיקונים ביחס - - -

כרמל שאמה-הכהן: עוד לא גמרנו - - -

נחמן שי: השארנו את זה פתוח כרגע – האוצר בודק.

כרמל שאמה-הכהן: אנחנו מצביעים עכשיו על סעיף 4 שדן אך ורק בתחילה ותוקף.

כרמל שאמה-הכהן: השינוי היחידי שהכנסנו – אני מבהיר כדי שתבינו על מה אתם מצביעים – השינוי היחיד שהכנסנו בסעיף הזה לא קשור כרגע לסכום, הוא קשור רק לשאלה מתי החוק מתחיל ומתי הוא מסתיים.

כרמל שאמה-הכהן: תחילתו לא השתנתה.

כרמל שאמה-הכהן: סיומו – חודש לאחר מכן, בהתאם לשינויים שעשינו בסעיפים הראשונים בהצעת החוק.

כרמל שאמה-הכהן: מי בעד סעיף 4 עם השינויים?

כרמל שאמה-הכהן: בעד סעיף 4 – פה אחד

כרמל שאמה-הכהן: נמנעים – אין

כרמל שאמה-הכהן: פה אחד.

כרמל שאמה-הכהן: מה נשאר לנו עוד?

כרמל שאמה-הכהן: הסכומים.

כרמל שאמה-הכהן: מישהו יכול לקרוא לנציגי האוצר?

נתי שובט: אפשר להתייחס בינתיים לעוד נושא אחד?

כרמל שאמה-הכהן: כן, בבקשה, אדוני.

יואל חסון: תנו לאוצר לדבר.

אתי בנדלר: הם יצאו להתייעצות.

נתי שובט: אני רוצה רק בקצרה לציין, לאור פתיחת הדיון - - -

קריאה: מי אתה?

נתי שובט: אני ממלא מקום יושב-ראש המועצה לשידורי כבלים ושידורי לוויין.

נתי שובט: כיוון שנאמרו פה דברים בתחילת הדיון בעניין נושא המכרז לעניין הפקת החדשות המקומיות, אני רוצה להבהיר שעמדתנו היא שאנחנו מקבלים את הטענה הנכונה שמשאבי ציבור צריכים להינתן במכרז ולא בדרך אחרת.

נתי שובט: אכן שמנו לעצמנו, המועצה שמה לעצמה, את הנושא הזה לדיון וקיבלנו את העמדה הזאת והבענו אותה גם בכתב – אנחנו נטפל במהלך שנת 2013 בכך שיהיה מכרז שיאפשר את המשך השידורים משנת 2014 ואילך בדרך של מכרז.

נתי שובט: תודה.

כרמל שאמה-הכהן: תודה רבה.

כרמל שאמה-הכהן: נציגי האוצר?

יעל מבורך: יש לנו כרגע בעיה במקורות בסכום של 15 מיליון שקל.

כרמל שאמה-הכהן: מה הסכום המקסימלי שהאוצר מוכן להסכים?

יעל מבורך: עוד 1.5 מיליון לשבעה חודשים.

כרמל שאמה-הכהן: עוד 1.5 מיליון לשבעה חודשים?

כרמל שאמה-הכהן: כמה זה יוצא?

יעל מבורך: החלק היחסי.

כרמל שאמה-הכהן: זה יוצא מה שהצענו.

כרמל שאמה-הכהן: חברים, זה או לגמור את החוק עם 10.8 או לצאת להפסקה.

כרמל שאמה-הכהן: יפה, אנחנו מצביעים על סעיף 3 עם 10.8 מיליון.

אתי בנדלר: לשבעה חודשים.

דנה נויפלד: מה הסכום?

כרמל שאמה-הכהן: 10.8 מיליון.

דנה נויפלד: אז אנחנו מבקשים להסמיך את המועצה לשידורי כבלים ושידורי לוויין - -

כרמל שאמה-הכהן: אנחנו נצביע על זה.

דנה נויפלד: - - להתאים את המתכונת - - -

אתי בנדלר: לשנות את הסעיף שקראתי קודם?

דנה נויפלד: זה לא בדיוק.

דנה נויפלד: זה בשרשור אבל - - -

כרמל שאמה-הכהן: תני קודם לגמור את ההצבעה.

כרמל שאמה-הכהן: מי בעד סעיף 3 עם השינוי?

כרמל שאמה-הכהן: בעד סעיף 3 – פה אחד

כרמל שאמה-הכהן: נמנעים – אין

כרמל שאמה-הכהן: פה אחד.

כרמל שאמה-הכהן: כן, דנה.

דנה נויפלד: אנחנו מבקשים להוסיף לנוסח סמכות למועצה לשידורי כבלים ושידורי לוויין - -

כרמל שאמה-הכהן: תקריאי את הנוסח.

דנה נויפלד: - - שתקבע את היקף ומתכונת משדרי החדשות המקומיות והתכניות המקומיות בענייני היום בהתאם להיקף הסכום שנקבע בסעיף קטן (ו4).

כרמל שאמה-הכהן: למישהו יש התנגדות לנוסח הזה שהוקרא?

כרמל שאמה-הכהן: הסמכת המועצה?

יוליה שמאלוב-ברקוביץ: אתה יכול להסביר למה צריך את זה?

שלמה מולה: למה צריך את הנוסח הזה?

דנה נויפלד: בגלל שהסכום קטן מהסכום שהיה עד כה והוא מחייב התאמות לעניין מספר המהדורות.

חיים הר-זהב: לבטל מהדורות – זאת המשמעות.

חיים הר-זהב: בעברית פשוטה זה לבטל שתי מהדורות לפחות, לכן הם רוצים את ההסמכה כי צריך לשנות את הרגולציה כי לא יהיו המהדורות שיש היום.

חיים הר-זהב: מפטרים עובדים – סוגרים מהדורות.

דודו קובסניאנו: - - - מאחר ומורידים את הסכום אז המועצה לשידורי כבלים ולוויין באה להתאים את המתכונת של המהדורות וההיקף שלהן לתקציב החדש.

חיים הר-זהב: אין עובדים – אין מהדורות.

יוליה שמאלוב-ברקוביץ: אולי תפטרו את העובדים רק בחודש השישי כי עד אז כבר יהיה לכם פתרון אולי?

חיים הר-זהב: כן, בטוח.

כרמל שאמה-הכהן: מי בעד ההצעה של משרד התקשורת להסמיך את מועצת הרשות?

כרמל שאמה-הכהן: בעד הצעת משרד התקשורת – פה אחד

כרמל שאמה-הכהן: נמנעים – אין

כרמל שאמה-הכהן: פה אחד.

כרמל שאמה-הכהן: הצעת החוק מוכנה ומאושרת מבחינת ועדת הכלכלה לקריאה שנייה ושלישית.

כרמל שאמה-הכהן: אני מודה לכל המשתתפים והאורחים.

כרמל שאמה-הכהן: נחזור לדיון הבא ברבע לשש.

כרמל שאמה-הכהן: הישיבה נעולה.